Brann scoret 3.35 på overtid: 1-0 over Viking i Stavanger
To forsiktige lag gjorde at det ble en stusselig kamp foran mer enn 11 000 tilskuere. Viking har nå spilt 270 minutter hjemme uten å score mål. Mens det har blitt ni av ni poeng borte, har de bare ett poeng på tre hjemmekamper. – Vi har vært i OBOS-ligaen, vi vil ikke tilbake dit, sa Brann-trener Lars Arne Nilsen rett etter matchen. – Det er fortjent at Brann vinner, fastslo Jesper Mathisen som TV2-ekspert. – En meget skuffende hjemmekamp av Viking. Fredrik Haugen startet på benken, men kom inn for Daniel Braaten etter 65 minutter. Scoringen kom etter fint forabeid av Erik Huseklepp og Amin Nouri. – Det var utrolig deilig å avgjøre, sa Fredrik Haugen. – Vi har et veldig fint samhold. Vi skal ikke ta av selv om det blir tre poeng her, men dette ser veldig bra ut, sa Haugen da VG møtte ham i intervju-sonen etterpå. Dommerne hadde lagt til fire minutter. 3.35 min var gått da han scoret. – Etterpå jublet jeg så lenge som mulig, innrømmet Haugen smilende. VG Live: Vi fulgte kampen direkte. – Dette fortjente Brann, for de jobbet så godt defensivt, fastslo Ole Martin Årst på TV2-sendingen. – Vi hadde jublet over ett poeng, og så blir det tre poeng, jublet Jonas Grønner da VG snakket med ham etterpå. – Vi har et defensivt fundament som fungerer veldig bra, sa Grønner, som spilte sin første tippeligakamp denne sesongen - i kapteinen Vadim Demidovs fravær. Etter 53 minutter hadde Viking ballen i mål, men Mathias Bringakers scoring ble etter hvert annullert for frispark til Brann. Dommer Dag Vidar Hafsås dømte først mål, men oppdaget så at linjemannen hadde markert for frispark til Brann - mot Anthony Soares, som hadde vært ryggsekk på Kristoffer Barmen. Viking-spillerne jublet og jublet - før de oppdaget at målet var annullert. Ole Martin Årst var på TV2 klar på at det var riktig avgjørelse av dommeren. – Viking har sett baktunge ut, fastslo TV2-ekspert Jesper Mathisen på direkten. – Vi har friske bein på slutten. Det blir avgjørende, sa Brann-trener Lars Arne Nilsen. Suleiman Abdullahi kom alene med Piotr Leciejewski etter en halvtimes spill - men Brann-målvakten kom ut og gjorde målet mindre og reddet. Like etter hadde Brann et flott angrep der Deyver Vega spilte igjennom Ruben Kristiansen, men backen ble stresset av André Danielsen, som gjorde en god defensiv jobb. – Det har vært stillingskrig, fastslo Steffen Skålevik overfor TV2 i pausen. – Jeg håper vi reiser oss i 2.omgang. Vi må flytte beina fortere, sa Viking-kapteinen André Danielsen. Les også: Jonevret om Aalesund-statistikken: – De passer oss. Begge lag risikerte lite før pause, og det sto altså 0-0 før 2.omgang. Det så ut som om ingen av lagene hadde lyst til å styre kampen. – Jeg synes vi skulle ta litt flere sjanser, sa også Viking-trener Kjell Jonevret før 2. omgang. Rett etter pause var Kristoffer Haugen alene med Piotr Leciejewski, men igjen kom polakken seirende ut av en duell med en Viking-spiller. Kristoffer Barmen har vært i mediebildet denne uken etter en bytur i bakkant av 0-3 for Rosenborg, men spilte like fullt fra start – på bekostning av Fredrik Haugen. – Et lurt trekk av Lars Arne Nilsen å gi Barmen tillit, sa TV2-ekspert Ole Martin Årst fra Viking stadion før kampen. Den siste uken har vært tung for Brann med pinlig tap for Førde i cupens 1. runde og stortap mot Rosenborg i Trondheim. Les også: RBK-Kåre om 3-0 over Brann. Viking er i desperat pengenød, men det forhindrer ikke gode prestasjoner på banen denne våren. Kjell Jonevrets menn har vært særlig gode borte: først 2-0 på Ullevaal over Vålerenga, så 1-0 borte mot Start og sist helg 2-1 mot Aalesund, etter at Viking hadde ligget under 1-0. Derimot hadde de ikke vunnet hjemme før onsdagens møte med Brann. Brann måtte klare seg uten skadeutsatte Vadim Demidov, som det medisinske apparatet valgte å hvile. Kapteinen var erstattet av Jonas Grønner i midtforsvaret. Kristoffer Barmen startet altså på bekostning av Fredrik Haugen, som ikke imponerte i Trondheim. Steffen Lie Skålevik henviste Erik Huseklepp til benken. Viking måtte klare seg uten Abdisalam Ibrahim, som ble kneskadet mot Aalesund. Joackim Jørgensen spilte fra start. Sist Brann var på nivå én, i 2014, vant bergenserne 2-0 i Stavanger etter scoringer av Jonas Grønner og Jakob Orlov. Lørdag venter Sogndal hjemme for Brann. Viking skal til Trondheim og møte Rosenborg.
(Viking-Brann 0-1) Tre og et halvt minutt på overtid scoret Fredrik Haugen - og Brann vant 1-0 i Stavanger.